ടൗണ്ഹാള് നവീകരണത്തിന് തുടക്കമായി പത്തനംതിട്ട : നഗര ഹൃദയത്തിലെ പൈതൃക നിര്മ്മിതിയായ ശ്രീചിത്തിര തിരുനാള് ടൗണ്ഹാളിന്റെ ശോച്യാവസ്ഥ പരിഹരിച്ച് പുനരുദ്ധരിക്കുന്നതിന് തുടക്കമായി. കെട്ടിലും മട്ടിലും മാറ്റമില്ലാതെ ആധുനിക സങ്കേതങ്ങളൊരുക്കി കാലാനുസൃതമായി പുതുക്കിയെത്തും ഈ സ്മാരകം. കേരളീയ പാരമ്ബര്യ ശൈലിയില് നിര്മ്മിക്കപ്പെട്ട ടൗണ്ഹാള് കെട്ടിടത്തില് തടിയാണ് ധാരാളമായി ഉപയോഗിച്ചിരുന്നത്. കാലപ്പഴക്കത്തില് ഇതിന് ബലക്ഷയം സംഭവിച്ചിരുന്നു. വരാന്തയിലെ മരത്തൂണുകള്ക്ക് പകരം ഇനി കല്ത്തൂണുകള് സ്ഥാപിക്കും. മേല്ക്കൂരയിലെ തടികള്ക്ക് പകരം കൂടുതല് കാലം ഈടുനില്ക്കുന്ന മികച്ച ഗുണനിലവാരമുള്ള ഗാല്വനൈസ്ഡ് അയണ് സ്ഥാപിക്കും. പ്രൊജക്ടര്, ഉച്ചഭാഷിണികള്, ആധുനിക ശബ്ദ നിയന്ത്രണ സംവിധാനങ്ങള്, സെന്ട്രലൈസ്ഡ് എ.സി തുടങ്ങി മറ്റാധുനിക സംവിധാനങ്ങള് ഒരുക്കുമെങ്കിലും പുറംഭിത്തി, ജനലുകള് തുടങ്ങി നിലനിറുത്താവുന്ന എല്ലാ ഭാഗങ്ങളും സംരക്ഷിച്ചാണ് നവീകരണം. പൊളിച്ചിറക്കുന്ന ഭാഗങ്ങള് കേടുപാടുകളില്ലാതെ പരമാവധി സൂക്ഷിച്ചാണ് കൈകാര്യം ചെയ്യുന്നത്. ടൗണ്ഹാള് നവീകരണ പദ്ധതി കാലങ്ങളായി ഇഴഞ്ഞു നീങ്ങുകയായിരുന്നു.